**Pika Nogavička je prevzela oblast nad Velenjem**

**Kitkasta navihanka je z ugankami prišla do županove lente – Festival so obiskali tudi veleposlaniki – Danes se odprejo tudi odri v središču mesta, družine bodo kolesarile**

Po skoraj celodnevnem pestrem dogajanju v Pikini deželi, za katerega so poskrbele ustvarjalne delavnice, Pikin BazArt, Anika Horvat, Papelito in Brencl banda, pa številne lutkovne in igrane predstave ter drugi koncerti, se je s prihodom **Pike Nogavičke** na prizorišče 26. Pikin festival tudi uradno začel. Zdaj že trenutnega nežupana Mestne občine Velenje Bojana Kontiča je preizkusila z ugankami o štirih letnih časih, ki so tema letošnjega festivala. Kljub večglasni pomoči otrok, je prvi mož občine moral predati lento in tako oblast nad mestom, ki ga bo vse do sobote – velikega Pikinega dne – upravljala pikasta nagajivka. A **Bojanu Kontiču** ni bilo pretežko, saj Pikin festival prebuja otroke tudi v odraslih. »Zanesljivo v nas živijo spomini na otroštvo, na tiste igre, ki so bile nekoliko drugačne, kot jih imajo otroci danes. Pika je bila naša že takrat, ko smo mi odraščali. Verjetno se vsi, ki smo odraščali skupaj s Piko, spominjamo teh časov. 26 let tudi pomeni, da so mnogi naši otroci živeli s Piko in so tisti, ki so prišli na prvi festival danes odrasli in imajo svoje otroke in verjetno jih Pika spominja na njihovo otroštvo in prav je tako. Pika živi z nami in v nas,« je povedal po predaji lente, otrokom pa naročil, naj ves teden oni sprašujejo učitelje v šolah, saj da morajo poznati odgovore na njihova vprašanja.

Pikin festival sta obiskala tudi veleposlanica Združenega kraljestva Velike Britanije in Severne Irske **Sophie Honey** z družino. Svoje delo v Sloveniji je začela marca, za Pikin festival pa je izvedela od slovenske ministrice za obrambo **Andreje Katič**. »Danes sem si osvežila spomin, saj je minilo veliko let, odkar sem sama brala Piko Nogavičko, moji otroci pa še nekaj let ne bodo pripravljeni nanjo. Tudi ljudje na festivalu so mi pripovedovali o njej. Spomnim se, da je močna in domiselna, ima rdeče kitke in se zapleta v pustolovščine. Bila sem presenečena, ko sem danes izvedela, da so Pikine knjige med ljudmi veliko dlje, kot sem mislila. Mislila sem, da so iz 60-ih ali 70-ih, a je zgodba stara že 70 let. Mislim, da je Pika Nogavička res bila pred svojim časom,« je povedala v pogovoru s Pikino novinarko. V družbi dveh deklic, ki sta bili nad prizoriščem očarani, pa si je Pikin festival ogledal tudi veleposlanik Republike Albanije **Pëllumb Qazimi**, ki je Velenje obiskal ob občinskem prazniku. »Moram povedati po resnici. Preden sem prišel, so mi ljudje z ambasade priporočili obisk – ena izmed zaposlenih je že bila tu – in je bila zelo zadovoljna. Danes sem prišel z dvema hčerama ambasade, da tako rečem, njeno in svojo hčerko, ki je stara devet let. Ko je vstopila na prizorišče, je rekla, da bo prišla tudi naslednje leto. Od začetka je to bil najboljši vtis. Zelo dobro sem bil tudi obveščen, da je to največji dogodek, posvečen otrokom, v Sloveniji, kar pomeni, da veliko naredite za mlado generacijo in želim vam najbolje. Srečno za ta velik dogodek,« je zaželel.

Danes pa Pika Nogavička pričakuje prve (pred)šolske skupine, ki bodo lahko ustvarjale na temo štirih letnih časov v več kot stotih ustvarjalnih delavnicah, odkrivale umetniške četrti Pikinega mesta, pa Zeleno cono in se zabavale na drugih dogodkih v Pikini deželi. Ta se bo razširila tudi v središče mesta, kjer bo v Domu kulture Pikin oder, v Glasbeni šoli Fran Korun Koželjski Velenje pa Tomažev oder. Vsako dopoldne bosta na sporedu dve predstavi s ponovitvama, še več gledališča, glasbe in plesa pa bo na Gusarskem in Kapitanovem odru na osrednjem prizorišču TRC Jezero.

Ker Pika rada miga, zato pa tudi je tako močna, vse družine vabi na Pikino družinsko kolesarjenje, ki se bo s startom pri čolnarni ob Velenjskem jezeru začelo ob 16.00.